胡希聖在毗陵有詩私送比過山陽復以其韵送之
作者：李之儀
朝代：宋

paragraphs: 寒雲四塞客日短，一壺臍裂洪疇中。
君家大門我父黨，覓白聊復相過從。
和香索料多甲煎，幽蘭幾弄理孤桐。
爾來行李偶南北，齒齒不見雲間峰。
登山臨水不無思，獨笑往往捫長松。
蓬門春晚燕語好，書幌迤邐來清風。
五府带垢一洗盡，萬里古色開愁胸。
輞川何在廣文死，比比孺子誇有功。
楚人僅免二日苦，却嗟白璧埋蒿蓬。
逡巡取酒敘契闊，百川赴吸驚長虹。
風流未愧正始後，淪落丘范評無鍾。
君才有用豈特爾，我亦相將成老翁。
騏驎得路即千里，會看拭目天邊鴻。